บลจ.กสิกรไทยออกแคมเปญใหม่แจกทอง
บลจ.กสิกรไทย ออกแคมเปญ &#8220;อยู่เยอะ-อยู่นาน-ยิ่งได้ลุ้น&#8221; กระตุ้นยอดขาย K-MONEY และ K-TREASURY ซื้อแล้วมีลุ้นรับเหรียญทองคำมูลค่ากว่า 2 ล้านบาท
19 เม.ย. 2554

บลจ.กสิกรไทย ออกแคมเปญ “อยู่เยอะ-อยู่นาน-ยิ่งได้ลุ้น” กระตุ้นยอดขาย K-MONEY และ K-TREASURY ซื้อแล้วมีลุ้นรับเหรียญทองคำมูลค่ากว่า 2 ล้านบาท
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า บริษัทได้จัดกิจกรรมจับรางวัลเพื่อตอบแทนความไว้วางใจจากผู้ลงทุนในกองทุนเปิดเค ตลาดเงิน (K-MONEY) และกองทุนเปิดเค ตราสารรัฐระยะสั้น (K-TREASURY) ต่อเนื่องเป็นปีที่ 3  โดยมอบสิทธิพิเศษแก่ลูกค้ากองทุน K-MONEY หรือ K-TREASURY ที่มีมูลค่าหน่วยลงทุนคงเหลือขั้นต่ำต่อวัน/ต่อบัญชีกองทุน 3 ล้านบาทขึ้นไป ต่อเนื่องทุกวันตั้งแต่วันที่ 3 พ.ค.-31 ต.ค.2554 โดยทุกๆ 3 ล้านบาท จะได้รับ 1 สิทธิในการร่วมลุ้นรับเหรียญทองคำ KAsset Gold Limited Edition สัญลักษณ์แห่งความมั่งคั่งไม่สิ้นสุด น้ำหนัก 2 บาท จำนวน 60 รางวัล รวมมูลค่ากว่า 2 ล้านบาท 
นายพัชร กล่าวว่า กิจกรรมจับรางวัลที่จัดขึ้นครั้งนี้ นอกจากจะเป็นการขอบคุณลูกค้าเดิมที่มอบความไว้วางใจให้ บลจ. กสิกรไทยบริหารจัดการเงินลงทุนผ่านกองทุน K-MONEY และ  K-TREASURY มาอย่างต่อเนื่องแล้ว ยังเปิดโอกาสผู้ลงทุนรายใหม่ได้ร่วมลุ้นโชคกับทั้งสองกองทุนอีกด้วย โดยผู้ที่สนใจรับสิทธิพิเศษร่วมรายการจับรางวัลดังกล่าว สามารถทยอยเข้าลงทุนในกองทุน K-MONEY หรือ K-TREASURY ได้จนถึง 29 เม.ย.และคงเงินลงทุนไว้ตั้งแต่ 3 พ.ค.-31 ต.ค.2554 ตามเงื่อนไข” นายพัชรกล่าว 
“สำหรับ กองทุน K-MONEY และ K-TREASURY นับเป็นกองทุนที่เหมาะสำหรับลูกค้าที่ให้ความสำคัญเรื่องสภาพคล่องในการลงทุน เพราะทั้งสองกองทุนสามารถซื้อขายได้ทุกวันทำการของบริษัทจัดการ และได้รับเงินค่าขายคืนตั้งแต่ เวลา 09.00 น. ของวันทำการถัดไป นอกจากนี้ผลตอบแทนของกองทุน K-MONEY และ K-TREASURY ที่เน้นลงทุนในพันธบัตรระยะสั้น ก็ยังมีโอกาสเพิ่มขึ้นตามดอกเบี้ยนโยบายที่มีแนวโน้มปรับขึ้นตามลำดับ” นายพัชร กล่าว